Broj: 711-I-904-P-390-18/19-08-12

Zagreb, 5. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Josipa Špoljara, zamjenika općinskog načelnika Općine Krašić**, na 45. sjednici, održanoj 5. travnja 2019.g., donosi sljedeću:

**ODLUKU**

1. **Istovremenim obnašanjem dužnosti zamjenika općinskog načelnika Općine Krašić i obavljanjem funkcije direktora trgovačkog društva T.B.S. – TVORNICA BETONSKIH STUPOVA d.o.o., u razdoblju od 21. listopada 2016. do dana donošenja ove Odluke, dužnosnik Josip Špoljar počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosniku Josipu Špoljaru izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kuna, koja će trajati 12 mjeseci te će se izvršiti u 12 jednakih uzastopnih mjesečnih obroka, svaki u pojedinačnom iznosu od 250,00 kuna.**
3. **Upućuje se dužnosnik Josip Špoljar da bez odgode razriješi situaciju povrede odredbe ZSSI-a opisanu u točki I. izreke ove Odluke, u protivnom Povjerenstvo može protiv dužnosnika pokrenuti novi postupak.**

Obrazloženje

Povjerenstvo je na 35. sjednici, održanoj 25. siječnja 2019. g., pokrenulo postupak za odlučivanje o sukobu interesa protiv dužnosnika Josipa Špoljara, zamjenika općinskog načelnika Općine Krašić, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova direktora trgovačkog društva T.B.S. – TVORNICA BETONSKIH STUPOVA d.o.o.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Josip Špoljar povodom obnašanja dužnosti općinskog načelnika Općine Krašić obvezan postupati sukladno odredbama ZSSI-a.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je u postupku redovite provjere podataka iz izvješća o imovinskom stanju dužnosnika Josipa Špoljara steklo saznanja kako imenovani dužnosnik za vrijeme obnašanja javne dužnosti zamjenika općinskog načelnika Općine Krašić istovremeno obavlja funkciju direktora trgovačkog društva T.B.S. – TVORNICA BETONSKIH STUPOVA d.o.o.

Uvidom u Registar dužnosnika kojeg vodi Povjerenstvo utvrđeno je kako je dužnosnik Josip Špoljar obnašao dužnost zamjenika općinskog načelnika Općine Krašić u razdoblju od 23. svibnja 2013. g. do 8. lipnja 2017. g., te od 9. lipnja 2017. g. ponovno obnaša istu dužnost.

Povjerenstvo je uvidom u izvješće o imovinskom stanju dužnosnika Josipa Špoljara, koje je dužnosnik dostavio povodom ponovnog imenovanja na istu dužnost 13. srpnja 2017. g., naveo kako obnaša javnu dužnost zamjenika općinskog načelnika Općine Krašić kao volonter, uz primanje volonterske naknade u iznosu od 500,00 kuna, te da obavlja funkciju direktora trgovačkog društva T.B.S. – TVORNICA BETONSKIH STUPOVA d.o.o.

Uvidom u podatke sudskog registra Trgovačkog suda u Zagrebu, Povjerenstvo je utvrdilo kako je pod matičnim brojem subjekta: 080079655, OIB: 46869518148, upisano trgovačko društvo T.B.S. – TVORNICA BETONSKIH STUPOVA d.o.o., u kojemu je dužnosnik Josip Špoljar upisan kao direktor trgovačkog društva, koji zastupa društvo pojedinačno i samostalno od 21. listopada 2016. g.

Usporedbom OIB-a dužnosnika Josipa Špoljara navedenog u izvješću o imovinskom stanju dužnosnika podnesenog Povjerenstvu i OIB-a Josipa Špoljara kao direktora trgovačkog društva T.B.S. – TVORNICA BETONSKIH STUPOVA, koji je naveden u registru nadležnog suda, utvrđeno je kako je riječ o istoj osobi.

Na zahtjev Povjerenstva, Općina Krašić u očitovanju od 10. siječnja 2019. g., KLASA: 023-08/19-01/01, URBROJ: 238/15-02-19-2, navodi kako Općina Krašić od 23. svibnja 2013. g. do dana izrade očitovanja nije imala zasnovanih poslovnih odnosa s trgovačkim društvom T.B.S. – TVORNICA BETONSKIH STUPOVA.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Dužnosnik Josip Špoljar je 14. veljače 2019. dostavio pisano očitovanje na Odluku o pokretanju postupka u kojoj je naveo da je nesporno kako obavlja dužnost zamjenika načelnika Općine Krašić u razdoblju od 23. svibnja 2013. do 8. lipnja 2017. te nakon toga od 9. lipnja 2017. te da dužnost obavlja uz primanje volonterske naknade u iznosu od 500,00 kn mjesečno. Navodi da je zaposlen u trgovačkom društvu T.B.S. - Tvornica betonskih stupova d.o.o. na puno radno vrijeme u funkciji direktora društva, a koja činjenica je upisana u sudski registar Trgovačkog suda u Zagrebu rješenjem od 23. studenog 2016. godine. Nadalje navodi da nije smatrao da bi njegovim istodobnim obavljanjem poslova na radnom mjestu direktora predmetnog trgovačkog društva i prihvaćanjem dužnosti zamjenika načelnika Općine Krašić po volonterskoj osnovi došlo do bilo kakve povrede Zakona o sprječavanju sukoba interesa. Pritom se vodio činjenicom da mu je stalno zaposlenje u T.B.S. - Tvornica betonskih stupova d.o.o. jedini izvor prihoda, dok je dužnost zamjenika načelnika Općine Krašić prihvatio kao volonter kako bi svojim radom pridonio općem dobru i samom razvoju Općine. Ističe da je prilikom obavljanja dužnosti zamjenika načelnika vodio računa o tome da trgovačko društvo u kojem je direktor ne dolazi ni u kakav poslovni odnos s Općinom Krašić te od početka njegova prvog mandata takvih poslovnih odnosa nije bilo. Naglašava da je Općina Krašić, poštujući odredbe Zakona o javnoj nabavi javno objavila odluku u kojoj stoji da Općina Krašić neće surađivati s T.B.S. - Tvornica betonskih stupova d.o.o. za vrijeme njegova obnašanja dužnosti zamjenika načelnika Općine. Upućuje na odredbu članka 89. stavka 2. Zakona o lokalnim izborima kojim su taksativno određene nespojive dužnosti s dužnošću zamjenika načelnika, među kojima nije navedeno članstvo u upravi trgovačkog društva koje nije u vlasništvu Općine. Na kraju navodi da je u trgovačkom društvu T.B.S. - Tvornica betonskih stupova d.o.o. zaposlen od 1999. godine, a direktorom je postao 2016. Budući da se to trgovačko društvo bavi proizvodnjom betonskih stupova i pilota, smatra da ne postoji mogućnost ostvarenja suradnje s Općinom Krašić.

Povjerenstvo je od trgovačkog društva T.B.S. - Tvornica betonskih stupova d.o.o. zatražilo i 14. veljače 2019. dobilo očitovanje u kojem je navedeno da je dužnosnik Josip Špoljar zaposlen neprekidno u trgovačkom društvu od 1999. godine, gdje je najprije obavljao poslove na radnom mjestu „voditelj osiguranja kvalitete“ te postupno napredovao do funkcije direktora (2016. godine). Za obavljanje navedenih poslova primao je plaću, što je potkrijepljeno PK-1 obrascima dostavljenim u prilogu očitovanja.

Iz prikupljenih podataka i dokumentacije utvrđeno je da je dužnosnik Josip Špoljar istovremeno uz obnašanje dužnosti zamjenika općinskog načelnika Krašić od 21. listopada 2016. do donošenja ove odluke 5. travnja 2019. počinio povredu članka 14. stavka 1. ZSSI-a. Stoga je Povjerenstvo odlučilo kao što je navedeno u točki I. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo činjenicu da je dužnosnik u dužem vremenskom razdoblju bio u utvrđenoj povredi, kao i činjenicu da se do dana donošenja ove odluke dužnosnik nije razriješio dužnosti direktora. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da dužnosnik dužnost zamjenika općinskog načelnika obnaša kao volonter.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati 12 mjeseci te će se izvršiti u 12 uzastopnih mjesečnih obroka, svaki u pojedinačnom iznosu od 250,00 kn.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 7., 8., 9., 14. i 17. Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Dužnosnika Josipa Špoljara se upućuje, da bez odgode, razriješi situaciju povrede odredbe ZSSI-a opisanu u točki I. izreke ove Odluke, a u protivnom Povjerenstvo može protiv dužnosnika pokrenuti novi postupak radi povrede odredbi ZSSI-a.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA   
 Nataša Novaković, dipl. iur. Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Josip Špoljar, elektronička dostava
2. Objava na internetskoj stranici Povjerenstva
3. Pismohrana